b'\n_START_ARTICLE_\nDan Yeshayahu\n_START_SECTION_\nJugoslovansko - Izraelsko konspirativno sodelovanje\n_START_PARAGRAPH_\nV biografiji, ki jo je po Yeshayahujevih podatkih sestavil Amos Ettinger, sta dve poglavji namenjeni tedanjemu dogajanju. V poglavju \xc2\xbbThe Friend\xc2\xab\xc2\xa0(Prijatelj) je Dan Yeshayahu opisal, kako se je spoznal z Edom Brajnikom in kako sta skupno re\xc5\xa1evala odprta vpra\xc5\xa1anja, najprej povezana s transportom Judov v Palestino in po neodvisnosti Izraela tudi pri oboro\xc5\xbeevanju, saj se je kmalu po razglasitvi nove dr\xc5\xbeave Izrael zna\xc5\xa1el v vojni. V poglavju \xc2\xbbMy beloved Yugoslavia\xc2\xab\xc2\xa0(Moja ljubljena Jugoslavija) je opisano, kako je po svojih mo\xc4\x8deh in s pomo\xc4\x8djo vodilnih predstavnikov Izraela pomagal Jugoslaviji pri nekaterih pomembnih gospodarskih in politi\xc4\x8dnih vpra\xc5\xa1anjih, pri katerih sta z Edom Brajnikom v\xc4\x8dasih zaob\xc5\xa1la kak\xc5\xa1no uradno pot, da_NEWLINE_sta obojestransko re\xc5\xa1ila probleme. Na ta na\xc4\x8din in z Yeshayahujevim posredovanjem je Izrael vra\xc4\x8dal Jugoslaviji usluge, ki jih je ta naredila Judom v zvezi s preselitvijo v Palestino. Posebno je bila Yeshayahuju blizu Jugoslavija tudi zato, ker je pri svojem delu v Zagrebu spoznal svojo \xc5\xbeeno Evo, ki mu je sledila v Izrael. _NEWLINE_Judje niso nikdar pozabili nesebi\xc4\x8dne pomo\xc4\x8di Jugoslavije in posebno Slovenije. Judovskega prijatelja Dana Yeshayahuja je odlikovala \xc5\xbee Jugoslavija. Zanimivo, da si je Yeshayahu za\xc5\xbeelel, da se mu odlikovanje ne izro\xc4\x8di v Beogradu, pa\xc4\x8d pa v Ljubljani (podelil mu ga je takratni vladni \xc5\xa1ef Slovenije Du\xc5\xa1an \xc5\xa0inigoj), da je lahko obiskal \xc5\xa1e grob svojega pokojnega prijatelja Brajnika ._NEWLINE_Leta 1994 pa je \xc4\x8dastni znak svobode Republike Slovenije, Danu Yeshayahuju zaradi njegovih zaslug pri priznanju Republike Slovenije s strani Izraela in ZDA v \xc4\x8dasu njenega osamosvajanja ter pri krepitvi izraelsko-slovenskega sodelovanja, le nekaj dni pred njegovo smrtjo izro\xc4\x8dil predsednik Milan Ku\xc4\x8dan, ko je bil tedaj na uradnem obisku v Jeruzalemu.'